A vártnál is nagyobb sikerrel zárt a STRAND Fesztivál
Több mint 94 ezer vendég érkezett négy nap alatt Zamárdiba, miközben történelmi rekordot ért el a jegyvásárlók száma. A STRAND jelentős lendületet adott a balatoni turizmusnak is. 2027-ben augusztus 19. és 21. között rendezik meg a 15. STRAND-ot, a jegyértékesítés szeptember elején indul. December 31-én pedig STRAND Szilveszter néven új budapesti koncert-fesztivállal jelentkezik a szervező Weekend Event Kft.
A vártnál is nagyobb sikerrel zárt vasárnap hajnalban Zamárdiban a STRAND Fesztivál. Négy nap alatt több mint 94 ezer vendég érkezett a Balaton partjára, ami jelentős növekedést jelent a tavalyi évhez képest. Több mint 30 százalékkal nőtt a jegyvásárlók száma, ami a fesztivál történetében rekordnak számít.
„A Balatonnak nagy szüksége van a turizmust élénkítő produkciókra, és ezen a téren a STRAND kiemelkedően teljesít. A szállások, az éttermek tele vannak ebben az időszakban, természetesen túlnyomó többségben olyanokkal, akik az ország távolabbi pontjairól érkeznek. Abban is biztos vagyok, hogy a közönség jó része visszatérő vendég lesz. Ezt segítette a STRAND idei fő üzenete is: »Minden, ami Balaton«. Ennek jegyében helyi éttermek, helyi ételek és italok is bemutatkoztak a csodás panorámájú parton. A STRAND nemcsak a fiatalokat szólítja meg, hanem a családok számára is élményeket kínál. Ilyenkor korosztálytól függetlenül együtt tölthetnek időt, közös élményeket szerezhetnek a családok, és ez az, ami igazán fontos egy fesztiválban” – mondta a helyszínen Csatári Ernő, a térség országgyűlési képviselője.
A nyitónapon, a Balaton Ünnepe program keretében Csatári Ernő a szervezőkkel, a VisitBalaton365 képviselőivel, valamint Ördög Nórával és Till Attilával közösen 22 új balatoni ajánlatot mutatott be a Best of Balaton kínálatából.
Idén két, teljesen azonos méretű nagyszínpad és tucatnyi további zenei helyszín várta a közönséget. „A két, teljesen azonos méretű nagyszínpad létjogosultsága beigazolódott. A hazai zenekarok soha nem látott sikerrel szerepeltek a STRANDon, már késő délután is megteltek a legnagyobb küzdőtereink. Bár idén a nemzetközi felhozatal terén is erősítettünk, érezhető volt, hogy a főszereplők a magyar művészek” – fogalmazott Fülöp Zoltán, a STRAND Fesztivált jegyző Weekend Event Kft. egyik alapítója.
Rekordok, meglepetések és különleges programok
Az idei STRAND számos különleges programmal várta a közönséget. Augusztus 20-án a Balaton legnagyobb tűzijátéka kápráztatta el a fesztiválozókat, a látványt Hundred Sins zenéje kísérte. A közönség minden este látványos légi akrobata produkciókat is láthatott naplementekor a Balaton felett.
A nagyszínpadoknál naponta több ezren vettek részt a STRAND Kahoot játékában, miközben a kulturális programok is nagy érdeklődést váltottak ki. A Vígszínház és a Sicc produkció színházi programmal érkezett, Puzsér Róbert pedig két órán át beszélgetett Till Attilával a Balaton partján. Éjszakánként, a tábortűz mellett különleges akusztikus koncertek zajlottak: többek között Mehringer, gyuris, Járai Márk és Co Lee zenélt a parton.
Erős partneri jelenlét és társadalmi felelősségvállalás
A partneri kapcsolatok terén is jól teljesített a STRAND. A K&H Bank főszponzorként mutatkozott be a fesztiválon, miközben a ONE, a Coca-Cola és a Dreher is izgalmas, a közönség számára élményt jelentő produkciókkal és aktivitásokkal készült.
„Azon vagyunk, hogy a hozzánk érkező vendégek a szórakozás mellett olyan ügyekkel is találkozzanak, amelyek a hétköznapokban is fontosak. Ilyen a környezetvédelem, ahol idén a Balaton volt a fő témánk a Balatoni Limnológiai Kutatóintézettel való együttműködésben, de a FODISZ-szal közösen szervezett inkluzív futóversenyünk is, amelynek célja, hogy a fogyatékkal élők és az ép futók együtt sportoljanak. Büszke vagyok arra, hogy a zamárdi Családsegítővel évek óta szoros kapcsolatban vagyunk, ennek eredményeként több száz adag melegétellel tudtuk segíteni a helyi családokat. Arra is büszkék vagyunk, hogy a STRAND-on működő véradó állomás is rekordot döntött idén” – emelte ki Ádám Kata, a STRAND projektvezetője.
Elindult a STRAND szervezőinek egyik fontos társadalmi ügye, a „Vigyázzunk egymásra!” kampány is. A kezdeményezés elsősorban a kamaszokat és fiatalokat szólítja meg 10+1 hasznos tanáccsal, amelyek a biztonságosabb fesztiválozást és az egymásra való odafigyelést segítik. A kampányban Beton.Hofi, Marsalkó Dávid, Rúzsa Magdi, Dzsúdló, Kiss Tibi, Sebestyén Balázs és más, a fiatalok számára hiteles és népszerű ismert emberek is szerepet vállaltak.
Új helyszín: ReSTRAND Vintage Piac
Új, kreatív és fenntartható szemléletű helyszínnel is bővült a STRAND. A ReSTRAND Vintage Piac a vintage divat, a zene és az alkotás kedvelőit várta az ONE STRAND CITY piacterén.
A STRAND idei „Minden, ami Balaton” üzenete a fesztivál számos programjában megjelent: a helyi gasztronómiai kínálat mellett balatoni turisztikai ajánlatok és különleges kulturális programok is várták a közönséget.
Kortárs művészet a Balaton partján
A STRAND ART idén is közelebb hozta a kortárs képzőművészetet a fesztiválozókhoz. Az idei programban Weiler Péter, Vidák Zsolt és Sibitka Panni alkotásai is helyet kaptak. Weiler Péter közel 200 négyzetméteres, AI-alapú alkotással készült, Sibitka Panni pedig egy vízibiciklit alakított műalkotássá, amelyet a szervezők Zamárdi városának ajándékoznak. Emellett a fesztiválozók láthatták a SHOT – Minden kép egy történet válogatást és a Balaton Offseason kiállítást is.
Történelmi rekord a jegyvásárlásban
A STRAND egyik alapítója, Lobenwein Norbert szerint a fesztivál sikere annak is köszönhető, hogy a rendezvény szervesen kapcsolódik Zamárdihoz és a Balatonhoz. „Nagyon öröm számunkra, hogy Zamárdival, a helyiekkel és az itt nyaralókkal harmóniában tudjuk megvalósítani a STRAND Fesztivált. Érezhető, hogy ez a program közel áll hozzájuk. Az pedig fontos elismerés, hogy ilyen mértékben nőtt a fesztivál látogatottsága” – mondta. A szervező hozzátette: egy ilyen méretű fesztivál létrehozása jelentős költségekkel jár, különösen a több ezer munkatárs szállásának és utaztatásának biztosítása a Balatonon.
„A mi célunk elsősorban az, hogy elkényeztessük a közönséget. Nem a legolcsóbbak szeretnénk lenni a piacon, sokkal inkább cél, hogy olyan ünnepet hozzunk létre, amely ár-érték arányban megéri a közönségnek, és valóban feltöltődve juthatnak haza. Úgy tapasztaltam, hogy idén ez működött. Több mint 30 százalékos növekedést értünk el a jegyvásárlók számában, amely rekordnak számít a STRAND történetében. A fesztiválok kapcsán sokszor a nehézségeket emeljük ki, miközben ilyen szintű sikerre is van példa” – fogalmazott Lobenwein Norbert.
Jövőre is STRAND – és jön a STRAND Szilveszter
A szervezők már bejelentették a következő STRAND időpontját: 2027. augusztus 19. és 21. között ismét Zamárdi ad otthont a fesztiválnak. A jegyértékesítés szeptember elején indul.
A STRAND csapata azonban ennél is közelebbi találkozót ígér: december 31-én STRAND Szilveszter néven nagyszabású koncert-fesztivált rendeznek Budapesten.
A különleges évzáró esemény részleteit a szervezők szeptemberben hozzák nyilvánosságra.


